Diari Oficial de la Generalitat Valenciana


Sumari del DOGV 9628, del 29-06-2023 (2023/6650)

RESOLUCIÓ de 8 de juny de 2023, de la Conselleria d'Educació, Cultura i Esport, per la qual es convoquen subvencions i assignacions econòmiques per a la realització d'activitats complementàries dirigides a l'alumnat escolaritzat en centres d'educació especial o en unitats d'educació especial ubicades en centres ordinaris sostinguts amb fons públics, per a l'exercici 2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9628

Data del DOGV
:   29-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/6650


Data del document
:   08-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 8 de juny de 2023, de la Conselleria d'Educació, Cultura i Esport, per la qual es convoquen subvencions i assignacions econòmiques per a la realització d'activitats complementàries dirigides a l'alumnat escolaritzat en centres d'educació especial o en unitats d'educació especial ubicades en centres ordinaris sostinguts amb fons públics, per a l'exercici 2023. [2023/6650]  
  
En l'Ordre 32/2016, de 12 de juliol, de la Conselleria d'Educació, Investigació, Cultura i Esport, publicada en el DOGV número 7829, de 15 de juliol de 2016, s'aproven les bases reguladores de les subvencions per a la realització d'activitats complementàries per a l'alumnat escolaritzat en centres d'educació especial o en unitats d'educació especial ubicades en centres ordinaris sostinguts amb fons públics (en endavant, Ordre 32/2016).  
La Generalitat ha previst, en els pressupostos de 2023, dues línies pressupostàries per a fomentar activitats que afavorisquen el desenvolupament de les habilitats socials necessàries per a la integració de l'alumnat amb necessitats educatives especials. La convocatòria està prevista en la Resolució de 23 de març de 2020, del conseller d'Educació, Cultura i Esport, per la qual s'aprova el Pla estratègic de subvencions 2020-2023 de la Conselleria d'Educació, Cultura i Esport (DOGV 8783, 07.04.2020).  
Les subvencions per a la realització d'activitats complementàries estan incloses en el Pla estratègic de subvencions 2020-2023 de la Conselleria d'Educació, Cultura i Esport, en el seu objectiu estratègic 1 per a promoure actuacions educatives inclusives i que reduïsquen les desigualtats.  
En virtut del que s'ha exposat, d'acord amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, en relació amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Aquesta resolució té per objecte:  
1. Convocar, per a l'exercici 2023, subvencions i assignacions econòmiques destinades a afavorir l'accés a les activitats complementàries de l'alumnat amb necessitats educatives especials escolaritzat en centres d'educació especial o en unitats d'educació especial ubicades en centres ordinaris sostinguts amb fons públics de la Comunitat Valenciana, regulades per l'Ordre 32/2016, de 15 de juliol, de la Conselleria d'Educació, Investigació, Cultura i Esport, per la qual s'aproven les bases reguladores de les subvencions per a la realització d'activitats complementàries per a l'alumnat escolaritzat en centres d'educació especial o en unitats d'educació especial ubicades en centres ordinaris sostinguts amb fons públics.  
2. Aprovar el Pla de control aplicable a l'Ordre 32/2016, per a l'exercici 2023.  
  
Segon. Condicions de la concessió  
1. El procediment de concessió es tramitarà en règim de concurrència competitiva.  
2. Seran subvencionables les despeses corrents derivades de la realització d'activitats complementàries per a l'alumnat. A l'efecte d'aquesta convocatòria, es defineixen com a activitats complementàries les organitzades durant l'horari escolar pels centres d'acord amb el seu projecte educatiu, i que tenen un caràcter diferenciat de les pròpiament lectives pel moment, espai o recursos que utilitzen. Es podran considerar, així mateix, altres activitats que estiguen previstes en la programació general anual del centre, realitzades de manera total o parcial fora de l'horari escolar i que tinguen com a finalitat potenciar l'obertura del centre al seu entorn, procurar la formació integral de l'alumnat en aspectes referits a l'ampliació del seu horitzó cultural i preparar-lo per a la inserció en la societat o la gestió del temps lliure.  
3. L'alumnat beneficiari ha d'estar escolaritzat en centres d'educació especial o en unitats d'educació especial ubicades en centres ordinaris sostinguts amb fons públics de la Comunitat Valenciana.  
  
4. Les activitats complementàries s'han d'haver realitzat des de l'1 de setembre de 2022 fins al 30 de juny de 2023. Hauran de tindre una durada superior a un dia i podran implicar actuacions periòdiques o continuades (natació, competicions esportives, etc.), així com l'assistència a jornades d'intercanvi, fires, exposicions de treballs o altres activitats educatives. Així mateix, han de possibilitar la participació de tot l'alumnat al qual van dirigides, sense que hi haja cap mena d'exclusió per raons econòmiques o d'una altra índole.  
5. Els centres podran incloure fins a un màxim de tres activitats complementàries que hagen realitzat.  
6. No podrà haver-hi concurrència d'aquesta subvenció amb altres subvencions pel mateix concepte.  
  
Tercer. Finançament de les ajudes  
1. Les quantitats concedides finançaran parcialment les despeses que es generen derivades del cost individual de les activitats complementàries realitzades per l'alumnat. En tot cas, la quantitat concedida no podrà excedir el total de les despeses generades per la seua realització.  
  
2. El finançament de les quantitats assignades als centres docents públics, amb caràcter de despesa extraordinària de funcionament, s'abonarà a càrrec del capítol II del programa pressupostari 422.90 del pressupost de la Generalitat de l'any 2023, per un import global màxim de 100.000 euros.  
3. El finançament de les quantitats assignades als centres docents privats concertats i centres de titularitat de corporacions locals s'abonarà amb caràcter de subvenció, a càrrec del capítol IV de la línia de subvenció S3154000 del programa pressupostari 422.90 del pressupost de la Generalitat de l'any 2023, per un import global màxim de 30.000 euros.  
  
Quart. Forma i termini de presentació de les sol·licituds  
1. El termini de presentació de les sol·licituds serà del 30 de juny al 14 de juliol de 2023, ambdós inclosos.  
2. La sol·licitud i la documentació requerida es presentaran de manera telemàtica a través de l'Oficina Virtual de la Conselleria d'Educació, Cultura i Esport (https://ovice.gva.es/), seleccionant en primer lloc «centres educatius sense distinció de titularitat» i a continuació «educació especial», des d'on s'accedirà al formulari corresponent.  
  
  
Cinqué. Documentació de què s'han d'acompanyar les sol·licituds  
1. La direcció o la titularitat del centre han de presentar les sol·licituds a través de l'Oficina Virtual de la Conselleria d'Educació, Cultura i Esport (OVICE).  
2. D'acord amb la base quarta de l'Ordre 32/2016, la sol·licitud ha d'estar acompanyada de la documentació complementària següent:  
a) Projecte de l'activitat o activitats realitzades, el qual s'ajustarà al guió de l'annex II de l'Ordre 32/2016.  
b) Memòria de l'activitat o activitats presentades, la qual s'ajustarà al model de l'annex III de l'Ordre 32/2016.  
La memòria incorporarà fonts de verificació de la realització de les activitats (per exemple, fotografies o altres testimonis gràfics), tot ajustant-se a la normativa vigent en matèria de protecció de dades.  
c) Relació de l'alumnat que ha participat, seguint el model de l'annex IV de l'Ordre 32/2016.  
d) Recursos personals, segons el model de l'annex V de l'Ordre 32/2016.  
e) Certificat de l'aprovació pel claustre de la realització de l'activitat o activitats presentades, signat pel secretari o la secretària del centre i especificant les dates.  
f) Autorització per a l'assistència a l'activitat complementària, signada pels pares, les mares o representants legals de l'alumnat, amb data anterior a la seua realització i d'acord amb el model facilitat pel centre.  
  
3. A més de la documentació, tots els centres, independentment de la seua titularitat, han de presentar les factures que acrediten les despeses associades a les activitats objecte de la subvenció o assignació econòmica.  
4. Els centres privats concertats sol·licitants que no autoritzen la Conselleria d'Educació, Cultura i Esport a consultar telemàticament que estan al corrent de les seues obligacions tributàries i amb la Seguretat Social, ho faran constar expressament en l'apartat corresponent de la sol·licitud, i hauran de presentar la documentació següent:  
  
a) Certificat actualitzat de l'Administració de la Seguretat Social que acredite que l'entitat es troba al corrent de les seues obligacions amb la Seguretat Social.  
b) Certificat actualitzat de la delegació corresponent de l'Agència Estatal de l'Administració Tributària que acredite que l'entitat es troba al corrent de les seues obligacions tributàries amb la hisenda estatal.  
  
c) Certificat actualitzat de la conselleria competent en matèria d'hisenda de la Generalitat que acredite que l'entitat es troba al corrent de les seues obligacions tributàries amb la hisenda autonòmica valenciana.  
  
5. Els centres de titularitat de corporacions locals hauran de presentar el certificat de l'acord de l'òrgan competent de la corporació pel qual s'autoritza la participació en la present convocatòria.  
6. El model de sol·licitud telemàtica inclou tant la declaració responsable de la titularitat del centre de no estar incurs en les prohibicions per a obtindre la condició de persona beneficiària, previstes en l'article 13 de la Llei 38/2003, general de subvencions, com la declaració responsable del compromís de compliment de les obligacions que es deriven de la recepció de la subvenció.  
En cas que, a l'efecte de l'abonament de la subvenció, en la sol·licitud s'indique un compte bancari diferent de l'establit per al pagament de les despeses de funcionament del concert, s'haurà d'aportar un document de domiciliació bancària, segons el model de l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat. El model de domiciliació bancària està disponible en la pàgina web de la Conselleria d'Educació, Cultura i Esport, en l'apartat d'inclusió educativa.  
  
  
Sisé. Valoració de sol·licituds per l'òrgan gestor  
1. Una vegada presentada la sol·licitud, la Direcció General d'Inclusió Educativa procedirà a la revisió i la valoració de la documentació.  
  
2. De conformitat amb el que estableix la legislació bàsica sobre procediment administratiu comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, es notificarà al centre interessat mitjançant OVICE, perquè en el termini de 10 dies aporte la documentació requerida, tal com especifica la base cinquena de l'Ordre 32/2016.  
3. En el cas de no esmenar-ho en el termini establit, es considerarà que ha desistit de la sol·licitud, d'acord amb l'article 68.1 de la Llei 39/2015, d'1 d'octubre, del procediment administratiu comú de les administracions públiques.  
  
Seté. Criteris de valoració de les sol·licituds  
Les sol·licituds presentades es valoraran d'acord amb els criteris assenyalats en la base sisena de l'Ordre 32/2016, puntuant en una escala de 0 a 3 punts cadascun dels aspectes següents:  
1. Que l'alumnat es trobe realitzant el programa de Transició a la vida adulta.  
a) El 100 % de l'alumnat: 3 punts  
b) Més del 50 % de l'alumnat i menys del 100 %: 2 punts  
c) Menys del 50 %: 1 punt  
2. Que incrementen el nivell d'independència de l'alumnat en relació a l'autonomia personal (higiene, neteja personal, vestimenta i alimentació).  
a) Totalment o en un nivell molt alt: 3 punts  
b) Bastant o en un nivell mitjà alt: 2 punts  
c) Poc o en un nivell mitjà baix: 1 punt  
d) Gens o en un nivell molt baix: 0 punts  
3. Que afavorisquen el desenvolupament d'habilitats socials i de relació interpersonal en el seu entorn.  
a) Totalment o en un nivell molt alt: 3 punts  
b) Bastant o en un nivell mitjà alt: 2 punts  
c) Poc o en un nivell mitjà baix: 1 punt  
d) Gens o en un nivell molt baix: 0 punts  
4. Que impliquen la utilització de recursos comunitaris quant a desplaçament, comunicació i informació.  
a) Totalment o en un nivell molt alt: 3 punts  
b) Bastant o en un nivell mitjà alt: 2 punts  
c) Poc o en un nivell mitjà baix: 1 punt  
d) Gens o en un nivell molt baix: 0 punts  
5. Nombre d'activitats complementàries realitzades.  
a) Tres activitats: 3 punts  
b) Dues activitats: 2 punts  
c) Una activitat: 1 punt  
  
Huité. Termini de resolució i notificació  
El termini màxim per a resoldre i notificar la resolució de la convocatòria serà de sis mesos comptats des de l'endemà de ser publicada en el Diari Oficial de la Generalitat Valenciana. Transcorregut aquest termini sense que s'haja dictat i notificat la resolució corresponent, es considerarà que s'ha produït desestimació per efecte del silenci administratiu, sense perjudici de l'obligació de resoldre d'acord amb la Llei de procediment administratiu comú de les administracions públiques.  
  
  
Nové. Pagament de les ajudes  
1. El pagament de les ajudes s'efectuarà una vegada justificada la seua realització, d'acord amb la base huitena de l'Ordre 32/2016.  
2. En cas que les famílies hagen avançat els diners per a l'activitat, se'ls retornarà la part proporcional a l'ajuda rebuda, de la qual cosa es deixarà constància documental en la comptabilitat del centre.  
3. D'acord amb el que preveu l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, amb caràcter previ al pagament, les entitats locals beneficiàries acreditaran estar al corrent en el compliment de l'obligació de rendició dels seus comptes anuals davant de la Sindicatura de Comptes, de conformitat amb la normativa aplicable.  
  
Desé. Pla de control de les subvencions  
1. Segons l'article 85 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, l'òrgan concedent de la subvenció tindrà l'obligació d'elaborar anualment un pla anual d'actuació per a comprovar la realització pels beneficiaris de les activitats subvencionades. Aquest pla haurà d'indicar si l'obligació de comprovació inclou la totalitat de les subvencions o bé una mostra de les concedides i, en aquest darrer cas, la seua forma de selecció. També haurà de contindre els principals aspectes que s'han de comprovar i el moment de la seua realització.  
  
2. El pla de control constarà de dos tipus de control:  
a) La comprovació administrativa de la justificació documental de la subvenció concedida es realitzarà per mitjà de la revisió de la documentació que a aquest efecte s'haja establit en les bases reguladores com d'aportació preceptiva per l'entitat beneficiària.  
b) La comprovació material de l'efectiva realització de l'activitat complementària i l'existència de la condició o compliment de la finalitat, d'acord amb el pla de control elaborat per la Direcció General d'Inclusió Educativa.  
3. En compliment de l'article 165.2.j de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de conformitat amb l'article 169 de l'esmentada llei, la Direcció General d'Inclusió Educativa comprovarà l'adequada justificació de la subvenció, la realització de l'activitat o si ha pogut haver-hi concurrència amb altres subvencions pel mateix concepte que poguera comportar la modificació de la concessió.  
4. El pla de control d'aquesta subvenció es realitzarà en les condicions que s'especifiquen en els annexos I i II d'aquesta resolució.  
  
Onzé. Mitjà de notificació o publicació dels diferents tràmits que s'han de realitzar en el procediment  
Els tràmits del present procediment seran notificats individualment a cada centre docent interessat i, si és el cas, publicats en el Diari Oficial de la Generalitat Valenciana, d'acord amb el que estableixen la Llei 39/2015, d'1 d'octubre, del procediment administratiu comú de les administracions públiques, i la Llei 38/2003, de 17 de novembre, general de subvencions.  
  
Dotzé. Protecció de dades de caràcter personal  
Les subvencions objecte de la convocatòria requereixen el tractament de dades tant del personal del centre que participa en les activitats com de les persones representants i càrrecs dels centres sol·licitants de la subvenció, així com de l'alumnat participant i dels pares, mares o persones que ostenten la tutoria legal, en els següents termes:  
  
a) Responsable del tractament: Conselleria d'Educació, Cultura i Esport, amb domicili a l'avinguda de Campanar, 32, 46333 València, contacte: fylmpgxvzayqkirjrckqmyol@vli.xh  
b) Categoria i origen de les dades que es tracten: dades personals identificatives, de contacte, professionals, categories especials de dades i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (d'ara en avant, PAI) o a altres administracions públiques, i documentació que entreguen els sol·licitants i representants legals.  
Si la documentació presentada conté dades de terceres persones, prèviament a la comunicació d'aquestes dades a la Conselleria, els sol·licitants i representants legals han d'informar aquestes persones del tractament de les seues dades per part de la Conselleria, en els termes previstos en aquest article.  
c) Finalitats del tractament i base jurídica: sobre la base jurídica del compliment d'una missió realitzada en interés públic, exercici de poders públics i en el compliment de les obligacions legals derivades d'aquesta convocatòria, de les seues bases reguladores i d'altres normes aplicables, incloent-hi les que regulen el tràmit electrònic, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides seran publicades, segons corresponga, en el diari oficial corresponent a l'efecte de notificació, en el portal de transparència de la Generalitat Valenciana i en el Sistema Nacional de Publicitat de Subvencions, amb la indicació, segons cada cas, de la convocatòria, el programa i crèdit pressupostari al qual s'imputen, beneficiari, quantitat concedida i objectiu o finalitat de la subvenció.  
d) Destinataris de les dades: les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegació de Protecció de Dades i altres tercers subjectes de dret privat amb interés legítim i/o dret d'accés en el procediment. Si és el cas, les dades podran ser tractades a instàncies de la Conselleria per tercers encarregats del tractament.  
  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir amb la finalitat per a la qual es van recollir i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
h) Drets: la persona interessada té dret a sol·licitar al responsable del tractament l'accés, rectificació i supressió de les seues dades de caràcter personal, així com la limitació o oposició al tractament d'aquestes dades, i a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: https://www.gva.es/va/inicio/procedimientos'id\_proc=19767  
L'exercici dels drets requereix la identificació inequívoca de la persona interessada o del seu representant.  
i) Dret a reclamar davant de l'autoritat de control: la persona interessada pot presentar una reclamació davant de l'Agència Espanyola de Protecció de Dades (www.aepd.es) si considera que no s'han atés els seus drets o s'ha vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat Valenciana, a través de ckd@jcb.uv, o dirigir-se al passeig de l'Albereda, 16, 46413 València.  
Més informació en www.ceice.gva.es/va/registre-de-tractament-de-dades  
  
Contra la present resolució, que posa fi a la via administrativa, es podrà interposar un recurs potestatiu de reposició davant del mateix òrgan que l'ha dictada, en el termini d'un mes comptat des de l'endemà de ser publicada, de conformitat amb el que preveu la Llei del procediment administratiu comú de les administracions públiques; o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 8 de juny de 2023. La directora general d'Inclusió Educativa (p. d. Resolució 13.04.2022; DOGV 9328): Raquel Andrés Gimeno.  
  
  
ANNEX I  
PLA DE CONTROL PER A LES SUBVENCIONS PER A LA REALITZACIÓ D'ACTIVITATS COMPLEMENTÀRIES DIRIGIDES A L'ALUMNAT ESCOLARITZAT EN CENTRES D'EDUCACIÓ ESPECIAL O EN UNITATS D'EDUCACIÓ ESPECIAL UBICADES EN CENTRES ORDINARIS SOSTINGUTS AMB FONS PÚBLICS, PER A L'EXERCICI 2023  
  
Els tipus de control per a la comprovació i verificació assenyalades es desenvoluparan de la forma següent:  
  
1. CONTROL ADMINISTRATIU DE SUBVENCIONS  
El control administratiu es realitzarà mitjançant la revisió de la documentació que a l'efecte s'haja establit en les bases reguladores com d'aportació preceptiva pel centre educatiu beneficiari.  
El control administratiu haurà de realitzar-se abans del pagament de la subvenció o assignació econòmica, mitjançant el certificat de comprovació i aprovació de la justificació documental aportada pel cada un dels beneficiaris, d'acord amb el model de l'annex II.  
  
2. CONTROL MATERIAL  
Atenent les característiques de l'activitat subvencionada, el tipus de control que s'efectuarà sobre la línia serà de qualitat, consistent en l'avaluació de la memòria d'activitat adjuntada per a la justificació del control administratiu, que serà realitzada per persones diferents de les que van dur a terme aquest control administratiu.  
Per a la selecció de la mostra, s'ordenaran en primer lloc totes les sol·licituds de major a menor percentatge d'obtenció econòmica. S'avaluaran els 10 centres educatius que hagen obtingut major percentatge de subvenció, com a criteri de selecció de la mostra per a la realització del control material, i en el cas que aquesta xifra siga igual o inferior al nombre de centres que han sol·licitat subvencions per a la realització d'activitats complementàries, l'avaluació es farà del total de centres educatius sol·licitants que hagen obtingut qualsevol subvenció per aquest concepte.  
  
3. AVALUACIÓ DEL PLA DE CONTROL  
Finalitzats tant els controls administratius com els materials per a cada línia de subvenció anual, el Servei d'Inclusió Educativa elaborarà un informe en el qual, sobre la base de les constatacions dels controls, resumisca les principals incidències i irregularitats advertides en l'execució anual de les línies, de manera que servisca com a instrument de diagnòstic per a millorar, si s'escau, el sistema de gestió i control de cada línia (canvis normatius en les bases, modificacions de llindars i criteris de risc en el mostreig, etc.).